Document ID: /roh_data/filtered/fineweb-2-filterrobots_roh.jsonl.gz/57156

A moda concisa
Pli bel, pli ferm, pli ritg – il squitsch da betg esser buna resp. bun avunda s’augmenta pli e pli fitg. Independentamain da la situaziun: sche nus ans cumparegliain cun insatgi, ans sentin nus per il solit inferiurs. Danunder vegn quai? Che nus ans cumparegliain cun autras persunas n’è nagut nov. Pli baud sa cumparegliavan ins cun il vischin, cun amis e cun la famiglia. Oz ans cumparegliain nus en las medias socialas cun persunas da damanaivel e dalunsch. Intginas enconuschain nus persunalmain, autras betg.
Ma attenziun! En las medias socialas èn bleras chaussas dapli parita che realitad. Mintgina e mintgin sa mussa da sia meglra vart e publitgescha mo quai ch’ella u el vul mussar – inscenà en moda perfetga ed optimà cun filters. Ma tgi è la persuna davos la fatscha perfetgamain smincada e cun il surrir artifizial? Co vai cun ella e tge senta ella vairamain? La sincera vardad vesain nus mo darar. Perquai èsi impurtant che ti na ta laschias betg tschorventar da quest mund illusoric. T’accepta uschia sco quai che ti es. Ti es unica resp. unic e ti na stos betg ta cumparegliar cun autras persunas u copiar insatgi.
Tips
- Na ta cumpareglia betg adina cun autras persunas. Da quai n’has ti betg basegn. Ti es numnadamain unica resp. unic.
- Na cumpareglia betg tes menders muments cun ils megliers muments d’autras persunas!
- Ta distanziescha da persunas che na fan betg bain a tai e che ta dattan il sentiment da betg esser buna resp. bun avunda.